- Yuuda
- <
- 1
- >

Ɨnyarʉbha ya
Yuuda
Ʉbhʉkangati
Ɨnyarʉbha yɨnʉ yandikirwɨ na Yuuda, umwabhʉ Yaakobho. Bhabhɨrɨ bhayo bhaarɨ bhanyi bhʉ Ʉmʉkʉrʉ Yɨɨsu. Yuuda akaandɨka ɨnyarʉbha yɨnʉ igʉrʉ wa abhaatʉ bhʉʉsi.
Yuuda akeenda kwandɨka ɨnyarʉbha yɨnʉ, korereke agambɨ igʉrʉ wɨ ɨngʼana yʉ ʉbhʉsabhuri. Nawe kʉrɨngʼaana na amangʼana obhorebhe ganʉ gaarɨ mʉmasengerero ga zisikʉ ziyo, akahama Abhakiriisitʉ igʉrʉ wa amiija gʉ ʉrʉrɨmɨ. Arabhabhʉʉrɨra bhaangɨ amiija ga abhiija bhʉ ʉrʉrɨmɨ bhanʉ bhaarɨ bhasikiirɨ kwa mbisi gatɨ waabhʉ. Abhiija bhayo bhaarɨ bhariija, Abhakiriisitʉ bhangʼehe kokora ʉbhʉbhɨ, kʉ kʉbha ubhutuurya bhʉrabhoneka kʉbhɨgʉngi bhya Mungu. Na bharaanga ʉmʉkangati ʉmʉkʉrʉ Yɨɨsu Kiriisitʉ. Yuuda aragambɨra ebherenjo bhyʉ Ʉbhʉragɨ bhwɨ Ɨkarɨ kʉkandikija Abhakiriisitʉ, bhangʼehe kugwata amaheene igʉrʉ wa Mungu nɨ Ɨngʼana Ɨnzʉmu igʉrʉ wa Yɨɨsu, chɨmbu bhiigwirɨ kurwa kʉbhatumwa bha Yɨɨsu.
1
Amakeerenʼya
1 Ɨnyarʉbha yɨnʉ nandikirɨ inyɨ Yuuda, omohocha wa Yɨɨsu Kiriisitʉ, na ni‑umwabhʉ Yaakobho. Nɨrabhaandɨkɨra imwɨ bhanʉ mwabhirikiirwɨ na Bhaabha Mungu, mʉsɨɨgirwɨ nawe, na kuriibhwa bhwaheene igʉrʉ wa Yɨɨsu Kiriisitʉ.
2 Mungu abhoongere ɨbhɨgʉngi, omorembe nʉ ʉbhʉsɨɨgi.
Ɨtɨnɨrʉ kubhiija bhʉ ʉrʉrɨmɨ
3 Abhasɨɨgwa bhaanɨ, nikiigomba bhʉkʉngʼu nɨbhaandɨkɨrɨ igʉrʉ wu ubhutuurya bhʉnʉ bhukugwatanʼya itwʉsi hamwɨmwɨ. Nawe, nɨrʉʉzɨ ɨranyenda nɨbhaandɨkɨrɨ ɨnyarʉbha yɨnʉ kubhiisasaama muhizanɨrɨ mʉmaheene gu ubhwisirirya bhʉnʉ Mungu ahurukiryɨ kʉbharɨndu*Abharɨndu. Kʉmaragɨrɨra bhʉkʉngʼu, rora Ikiniibhasa. bhaazɨ, rʉmwɨbhu kwibhaga ryʉsi. 4 Nɨrabhaandɨkɨra ɨnyarʉbha yɨnʉ kʉ kʉbha kʉna abhaatʉ obhorebhe bhanʉ bhatakwigwa Mungu, bhiisikiiryɨ kwa mbisi gatɨ waanyu. Ebho bharachʉra ɨngʼana yɨ ɨbhɨgʉngi bhya Mungu wɨɨtʉ korereke abhaatʉ bhakore amangʼana ga zɨsʉni na bharaanga Yɨɨsu Kiriisitʉ, Ʉmʉkangati umumwɨmwɨ nʉ Ʉmʉkʉrʉ wɨɨtʉ. Nawe yandikirwɨ kwɨma ɨkarɨ, abhaatʉ bhayo bharatinirwa, chɨmbu abhandɨ bhanʉ bhaamarirɨ kutinirwa.
5 Nangabha mwɨzɨ ganʉ gʉʉsi, nereenda kʉbhahiitya kʉbha, Ʉmʉkʉrʉ akatuurya Abhiiziraɨri kurwa mucharʉ cha Miisiri, nawe hanʉ aamarirɨ, akaricha bhanʉ bhaangirɨ kumwisirirya.†Rora Ʉkʉbhara 14:26‑35, 26:64‑65. 6 Muhiitɨ bhamaraika‡Bhamaraika. Kʉmaragɨrɨra bhʉkʉngʼu, rora ringʼana maraika muKiniibhasa. bhanʉ bhatiisirwɨ nʉ ʉbhʉgʉngʉ bhwabhʉ, bhakatiga ubhwikari bhwabhʉ, Mungu abhabhʉhirɨ mukiirimya ikiritʉ ne emenyororo ɨmɨnagu. Bhararɨnda urusikʉ ʉrʉkʉrʉ rwu ukutinirwa. 7 Muhiitɨ naatu ganʉ gaabhwɨnɨ abhaatʉ bha Sodoma na Gomora, na zɨmbɨri za haguhɨ. Bhakakora ubhwangi chɨmbu bhamaraika bhaakʉrirɨ. Bhaarɨ bharakora ikisimbɨ na kutuna umwʉyʉ gwʉ ʉmʉbhɨrɨ gʉnʉ gʉtatuubhɨɨnɨ na chɨmbu bhaabhumbirwɨ. Mungu akabhatɨnɨra kwochwa no omorero gwa kemerano, korereke ɨbhɨ amiija kʉbhaatʉ bhʉʉsi.§Rora Ʉbhʉtangɨ 19:1‑26.
8 Ɨbhu nɨmbu bharɨ abhaatʉ bharya bhatakwigwa Mungu. Ebherooto bhyabhʉ bhɨhaagirya bhabhenge ɨmɨbhɨrɨ jabhʉ, korega ʉbhʉtɨmi bhwa Mungu na kʉtʉka ibhityɨnyi ɨbhɨrɨndu bhɨnʉ bhiri mwisaarʉ. 9 Nʉʉrʉ Mikaɨri maraika ʉmʉkʉrʉ na Shɨtaani,*Shɨtaani. Kʉmaragɨrɨra bhʉkʉngʼu, rora Ikiniibhasa. hanʉ bhahakaanirɨ ɨkɨtʉndʉ cha Musa, Mikaɨri ataagɨmirɨ kʉtɨnɨra Shɨtaani kwa kʉmʉrɨrɨɨrɨra. Nawe akamʉbhʉʉrɨra, “Ʉmʉkʉrʉ akoreche!” 10 Hanʉ abhaatʉ bhayo bhahaatʉka ibhityɨnyi bhiyo, bhahaabha bhatabhyɨzɨ. Bhahaarichwa kʉmangʼana ganʉ bhagɨɨzɨ kwɨma simʉka, nchi ibhityɨnyi bhɨnʉ bhɨtaana amangʼɨɨni.
11 Horeera ebho, kʉ kʉbha bhatunirɨ ɨnzɨra ya Kaɨni.†Rora Ʉbhʉtangɨ 4:1‑16. Bhiisikiiryɨ mʉmakangirirya ncha Bharaamu, igʉrʉ wu ukwenda ubhuniibhi.‡Rora Ʉkʉbhara 22–24, 31:16. Bhararika, chɨmbu Koora aangirɨ, akarika.§Rora Ʉkʉbhara 16:1‑35. 12 Abhaatʉ bhayo bhaangɨ amatarɨ amabhɨ mʉnyanza.*Amatarɨ amabhɨ mʉnyanza, ʉbhʉgaruri ʉbhʉndɨ bhʉratʉra kʉbha, makarabhara. Hanʉ bhahaarya na niimwɨ muzisigukuru zaanyu zʉ ʉbhʉsɨɨgi, bhahiiyangarɨra abheene, bhataana sʉni. Bhataana nzobhooro, bhatuubhɨɨnɨ na amasaarʉ ganʉ gataana imbura, gahaanyaraganibhwa nʉ ʉmʉkama. Ebho nɨ‑mɨtɨ gɨnʉ gɨtaana imisumʉ ribhaga rya amagesa, jumirɨ, na gigwirɨ. 13 Abhaatʉ bhayo bhaangɨ amakunda amakʉrʉ ga mʉnyanza, na amangʼana gaabhʉ ga zɨsʉni garanyaragana ncha rihuru rya amakunda. Bhatuubhɨɨnɨ na zenzota zɨnʉ zikwereera. Ahagero hi ikiirimya ikiritʉ nyaari, habhɨɨrɨ bhwaheene igʉrʉ waabhʉ kemerano.
14 Ɨnʉki, ʉmʉʉtʉ wu urwibhʉrʉ rwa muhungatɨ kwɨma kwa Adaamu†Rora Ʉbhʉtangɨ 5:21‑24. akarootorera igʉrʉ wa abhaatʉ bhayo, “Rora, Ʉmʉkʉrʉ araaza hamwɨmwɨ nɨ ɨbhɨkwɨ bhya bhamaraika bhaazɨ. 15 Aratɨnɨra abhaatʉ bhʉʉsi na kuhiinya bhʉʉsi bhanʉ bhatakwigwa Mungu, kʉ mahocha gaabhʉ gʉʉsi amabhɨ, ganʉ bhaakʉrirɨ, bhataadiiriirɨ Mungu, ni igʉrʉ wa amangʼana amabhɨ gʉʉsi ganʉ bhʉ ʉbhʉbhɨ bhaatukirɨ Mungu.” 16 Abhaatʉ bhayo bhakwibheerya na kʉrɨrɨɨrɨra, bharatuna imyʉyʉ jabhʉ ɨmɨbhɨ. Bhahaaruusha amangʼana gʉ ʉkʉrʉgʉʉra kubhwɨndi bhwu ukuruta nu ukuchʉra amangʼɨɨni ga abhaatʉ korereke bhiibhonere abheene.
Amaangirijʉ nʉ ʉbhʉtʉngɨri
17 Nawe imwɨ abhasɨɨgwa bhaanɨ, muhiitɨ ganʉ abhatumwa‡Abhatumwa. Kʉmaragɨrɨra bhʉkʉngʼu, rora Ikiniibhasa. bhʉ Ʉmʉkʉrʉ wɨɨtʉ Yɨɨsu Kiriisitʉ bhaagambirɨ ɨkarɨ. 18 Bhaarɨ bharabhuga, “Zisikʉ zɨ ɨtɨnɨrʉ kʉrabhoneka abhaatʉ bhe ekerege, bhanʉ bhakutuna imyʉyʉ jabhʉ ɨmɨbhɨ.”§Rora 2 Peetero 3:3. 19 Abhaatʉ bhayo bharareeta ʉbhʉtaamanʼya, bhariiseega amangʼana ga kʉʉsɨ ageene, bhataana Ekoro ya Mungu.
20 Nawe imwɨ abhasɨɨgwa bhaanɨ, kwa kwinaja mubhwisirirya bhwanyu ʉbhʉrɨndu bhʉkʉngʼu, kʉ kʉsabha kʉbhʉnaja bhwe Ekoro Ɨndɨndu. 21 Mʉbhɨ muriiriibha mʉbhʉsɨɨgi bhwa Mungu. Na mʉrarɨnda ɨbhɨgʉngi bhyʉ Ʉmʉkʉrʉ wɨɨtʉ Yɨɨsu Kiriisitʉ, korereke bhɨbhahɨ ʉbhʉhʉru bhwa kemerano. 22 Mʉbharorere ɨbhɨgʉngi abhaatʉ bhanʉ bhanʉ ʉrʉhaho. 23 Na abhandɨ mʉbhasabhʉrɨ kʉ kʉbhasaakʉra kurwa momorero gwa kemerano. Abhandɨ mʉbharorere ɨbhɨgʉngi, nawe mwiyangarɨrɨ, na mwibheze ʉbhʉbhɨ bhwabhʉ.*Mwibheze ʉbhʉbhɨ bhwabhʉ kuKigiriki ni mubhiihirirwɨ nʉʉrʉ amiibhoho gaabhʉ ganʉ gatuuriirwɨ ubhubhuruuru bhwa ɨnamba yaabhʉ ɨmbɨ.
Amasabhi gu ukukumya
24 Mungu newe akʉtʉra kʉbhariibha korereke mʉtabhʉra, na kʉbhareeta imwɨ mʉbhʉgʉngʉ bhwazɨ, mono obhozomerwa na kʉtaana isoro ryʉryʉsi. 25 Ewe ni‑Mungu umwene, Ʉmʉsabhuri wɨɨtʉ kʉhɨtɨra Yɨɨsu Kiriisitʉ Ʉmʉkʉrʉ wɨɨtʉ. Akumibhwɨ bhʉkʉngʼu kʉ kʉbha anʉ ʉbhʉgʉngʉ, anʉ ʉbhʉkʉrʉ, ana amanaga, anʉ ʉbhʉnaja, kwɨma ɨkarɨ, nangwɨnʉ na kemerano. Garamɨ.

- Yuuda
- <
- 1
- >

*1:3 Abharɨndu. Kʉmaragɨrɨra bhʉkʉngʼu, rora Ikiniibhasa.

†1:5 Rora Ʉkʉbhara 14:26‑35, 26:64‑65.

‡1:6 Bhamaraika. Kʉmaragɨrɨra bhʉkʉngʼu, rora ringʼana maraika muKiniibhasa.

§1:7 Rora Ʉbhʉtangɨ 19:1‑26.

*1:9 Shɨtaani. Kʉmaragɨrɨra bhʉkʉngʼu, rora Ikiniibhasa.

†1:11 Rora Ʉbhʉtangɨ 4:1‑16.

‡1:11 Rora Ʉkʉbhara 22–24, 31:16.

§1:11 Rora Ʉkʉbhara 16:1‑35.

*1:12 Amatarɨ amabhɨ mʉnyanza, ʉbhʉgaruri ʉbhʉndɨ bhʉratʉra kʉbha, makarabhara.

†1:14 Rora Ʉbhʉtangɨ 5:21‑24.

‡1:17 Abhatumwa. Kʉmaragɨrɨra bhʉkʉngʼu, rora Ikiniibhasa.

§1:18 Rora 2 Peetero 3:3.

*1:23 Mwibheze ʉbhʉbhɨ bhwabhʉ kuKigiriki ni mubhiihirirwɨ nʉʉrʉ amiibhoho gaabhʉ ganʉ gatuuriirwɨ ubhubhuruuru bhwa ɨnamba yaabhʉ ɨmbɨ.

© 2024 WBT